DELEGIRANI SKLEP KOMISIJE (EU) 2019/910

z dne 13. marca 2019

o vzpostavitvi večletnega programa Unije za zbiranje in upravljanje bioloških, okoljskih, tehničnih in socialno-ekonomskih podatkov v sektorjih ribištva in akvakulture

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/1004 Evropskega parlamenta in Sveta z dne 17. maja 2017 o vzpostavitvi okvira Unije za zbiranje, upravljanje in uporabo podatkov v ribiškem sektorju in podporo znanstvenemu svetovanju v zvezi s skupno ribiško politiko ter razveljavitvi Uredbe Sveta (ES) št. 199/2008 (1) ter zlasti prvega in drugega pododstavka člena 4(1) Uredbe,

ob upoštevanju naslednjega:

(1) V skladu s členom 25 Uredbe (EU) št. 1380/2013 Evropskega parlamenta in Sveta (2) države članice zbirajo biološke, okoljske, tehnične in socialno-ekonomske podatke, ki so potrebni za upravljanje ribištva. Večletni program Unije za zbiranje, upravljanje in uporabo podatkov v sektorjih ribištva in akvakulture (v nadaljnjem besedilu: večletni program EU) (3) za obdobje 2017–2019 je bil sprejet z Izvedbenim sklepom Komisije (EU) 2016/1251 (4) in bo prenehal veljati 31. decembra 2019.

(2) Večletni program Unije je nujen, da države članice določijo in načrtujejo svoje dejavnosti zbiranja podatkov v svojih nacionalnih delovnih načrtih. V skladu s členom 21 Uredbe (EU) št. 508/2014 Evropskega parlamenta in Sveta (5) je treba te nacionalne delovne načrte predložiti Komisiji do 31. oktobra v letu, ki je predhodno letu, v katerem se bo delovni načrt uporabljal.

(3) Za pripravo revizije veljavnega večletnega programa EU po letu 2019 potekajo posvetovanja s strokovnjaki v Znanstvenem, tehničnem in gospodarskem odboru za ribištvo in regionalnih usklajevalnih skupinah ter s predstavniki držav članic in drugimi relevantnimi zainteresiranimi stranmi, ki bodo zaključena šele konec leta 2019. Ob upoštevanju rezultatov navedenih posvetovanj zato novega večletnega programa EU ne bo mogoče sprejeti pred letom 2021.

(4) Zato je treba za obdobje od leta 2020 do leta 2021 sprejeti določbe o zbiranju in upravljanju bioloških, okoljskih, tehničnih in socialno-ekonomskih podatkov, ki so vključeni v veljavni večletni program EU, na podlagi Uredbe (EU) 2017/1004.

(5) Ta sklep zato v skladu s členom 4 Uredbe (EU) 2017/1004 določa podrobno ureditev zbiranja in upravljanja bioloških, okoljskih, tehničnih in socialno-ekonomskih podatkov s strani držav članic, kot to določa člen 5(1)(a) navedene uredbe. Seznam obveznih raziskav na morju in pragov ribolovnih in akvakulturnih dejavnosti, pod katerimi državam članicam ni treba obvezno zbirati podatkov ali izvesti raziskav na morju, kot določa člen 5(1)(b) in (c), je naveden v Izvedbenem sklepu Komisije (EU) 2019/909 (6).

(6) Zaradi pravne varnosti Izvedbeni sklep (EU) 2019/909 o določitvi seznama obveznih raziskav in pragov za namene večletnega programa Unije za zbiranje in upravljanje podatkov v sektorjih ribištva in akvakulture razveljavlja Izvedbeni sklep (EU) 2016/1251 z učinkom od 1. januarja 2020 –

SPREJELA NASLEDNJI SKLEP:

Člen 1 Večletni program Unije za zbiranje, upravljanje in uporabo podatkov v sektorju ribištva za obdobje 2020–2021, ki zajema podroben seznam zahtev glede podatkov iz člena 5(1)(a) Uredbe (EU) 2017/1004, je določen v Prilogi k temu sklepu.

Člen 2 Ta sklep začne veljati z objavo v Uradnem listu Evropske unije in se uporablja od 1. januarja 2020.

V Bruslju, 13. marca 2019 Za Komisijo Predsednik Jean-Claude JUNCKER

(1) UL L 157, 20.6.2017, str. 1.

(2) Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

(3) UL L 207, 1.8.2016, str. 113.

(4) Izvedbeni sklep Komisije (EU) 2016/1251 z dne 12. julija 2016 o sprejetju večletnega programa Unije za zbiranje, upravljanje in uporabo podatkov v sektorjih ribištva in akvakulture za obdobje 2017–2019 (UL L 207, 1.8.2016, str. 113).

(5) Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).

(6) Izvedbeni sklep Komisije (EU) 2019/909 z dne 18. februarja 2019 o določitvi seznama obveznih raziskav in mejnih vrednosti za namene večletnega programa Unije za zbiranje in upravljanje podatkov v sektorjih ribištva in akvakulture (glej stran 21 tega Uradnega lista).